b'\n_START_ARTICLE_\nGalvaaninen kytkeytyminen\n_START_PARAGRAPH_\nGalvaanisesti kytkeytyv\xc3\xa4t eli johtuvat h\xc3\xa4iri\xc3\xb6t ovat s\xc3\xa4hk\xc3\xb6isten h\xc3\xa4iri\xc3\xb6iden tyyppi, jossa h\xc3\xa4iri\xc3\xb6 kytkeytyy piirin fyysisi\xc3\xa4 reittej\xc3\xa4 kuten johtimia pitkin.\n_START_SECTION_\nEromuotoiset ja yhteismuotoiset h\xc3\xa4iri\xc3\xb6t\n_START_PARAGRAPH_\nJohtuvat h\xc3\xa4iri\xc3\xb6t voidaan jakaa kytkeytymistavan mukaan eromuotoisiin (engl. differential mode) ja yhteismuotoisiin (engl. common mode) h\xc3\xa4iri\xc3\xb6ihin.\n_START_SECTION_\nEromuotoiset h\xc3\xa4iri\xc3\xb6t\n_START_PARAGRAPH_\nEromuotoinen h\xc3\xa4iri\xc3\xb6 kytkeytyy piiriin samalla lailla kuin piirin hy\xc3\xb6tysignaalikin samoja fyysisi\xc3\xa4 reittej\xc3\xa4 pitkin. Eromuotoinen h\xc3\xa4iri\xc3\xb6 voidaan mitata johtimien v\xc3\xa4lisen\xc3\xa4 virtana tai j\xc3\xa4nnitteen\xc3\xa4. H\xc3\xa4iri\xc3\xb6l\xc3\xa4hde voi olla esimerkiksi PC-tietokoneen hakkuritehol\xc3\xa4hde, joka muuntaessaan verkkoj\xc3\xa4nnitteen tietokoneelle sopivaksi kehitt\xc3\xa4\xc3\xa4 nopeita transienttipiikkej\xc3\xa4, jotka johtuvat muunnetun j\xc3\xa4nnitteen mukana h\xc3\xa4iriten s\xc3\xa4hk\xc3\xb6\xc3\xa4 k\xc3\xa4ytt\xc3\xa4vi\xc3\xa4 tietokoneen osia.\n_START_SECTION_\nYhteismuotoiset h\xc3\xa4iri\xc3\xb6t\n_START_PARAGRAPH_\nYhteismuotoinen h\xc3\xa4iri\xc3\xb6 kytkeytyy piiriin siten, ett\xc3\xa4 sill\xc3\xa4 on ainakin yksi kytkeytymistie joka ei ole signaalitie. Yhteismuotoinen h\xc3\xa4iri\xc3\xb6 voidaan mitata samanvaiheisena virtana tai j\xc3\xa4nnitteen\xc3\xa4 signaalijohtimien ja maan v\xc3\xa4lill\xc3\xa4. Yhteismuotoinen h\xc3\xa4iri\xc3\xb6 etenee signaalijohtimissa samanvaiheisena eik\xc3\xa4 suoraan aiheuta johtimiin j\xc3\xa4nnite-eroa, joten se ei yleens\xc3\xa4 ole v\xc3\xa4ltt\xc3\xa4m\xc3\xa4tt\xc3\xa4 haitallinen. K\xc3\xa4yt\xc3\xa4nn\xc3\xb6n johtimet eiv\xc3\xa4t kuitenkaan ole t\xc3\xa4ysin ideaalisia, joten h\xc3\xa4iri\xc3\xb6 voi muuttua eromuotoiseksi esimerkiksi ep\xc3\xa4symmetrian tai ylim\xc3\xa4\xc3\xa4r\xc3\xa4isten kytkeytymisteiden vaikutuksesta. Yhteismuotoista h\xc3\xa4iri\xc3\xb6t\xc3\xa4 voidaan vaimentaa kasvattamalla kytkent\xc3\xa4tien impedanssia.\n_START_SECTION_\nYleisimm\xc3\xa4t syyt\n_START_PARAGRAPH_\nYleisimmin galvaaninen kytkeytyminen tapahtuu yhteisen maadoituksen tai tehonsy\xc3\xb6t\xc3\xb6n kautta. My\xc3\xb6s s\xc3\xa4hk\xc3\xb6- ja magneettikenttien aiheuttamien h\xc3\xa4iri\xc3\xb6iden lopullinen muoto on yleens\xc3\xa4 johtuva h\xc3\xa4iri\xc3\xb6. Varsinkin maadoitus aiheuttaa usein ongelmia, kun monta laitetta tai piiri\xc3\xa4 on kytketty samaan maahan. Koska maajohtimella on aina impedanssia, yhteist\xc3\xa4 maata k\xc3\xa4ytt\xc3\xa4vien laitteiden ja piirien virrat vaikuttavat toisiinsa.\n_START_SECTION_\nH\xc3\xa4iri\xc3\xb6iden v\xc3\xa4hent\xc3\xa4minen\n_START_PARAGRAPH_\nEromuotoisia h\xc3\xa4iri\xc3\xb6it\xc3\xa4 voidaan est\xc3\xa4\xc3\xa4 suotimilla, mik\xc3\xa4li h\xc3\xa4iri\xc3\xb6taajuus on eri taajuudella kuin hy\xc3\xb6tysignaali. Toinen tapa on k\xc3\xa4ytt\xc3\xa4\xc3\xa4 galvaanista erotusta, jossa johtava yhteys katkaistaan esimerkiksi muuntajan avulla. S\xc3\xa4hk\xc3\xb6turvallisuuden kannalta tehty suojaerotus ei kuitenkaan est\xc3\xa4 h\xc3\xa4iri\xc3\xb6iden siirtymist\xc3\xa4 esimerkiksi kapasitiivisesti. Pitk\xc3\xa4t johdot vastaanottavat h\xc3\xa4iri\xc3\xb6it\xc3\xa4 helpoimmin, joten on hy\xc3\xb6dyllist\xc3\xa4 k\xc3\xa4ytt\xc3\xa4\xc3\xa4 mahdollisimman lyhyit\xc3\xa4 johtoja. Maadoitusta teht\xc3\xa4ess\xc3\xa4 on merkitt\xc3\xa4v\xc3\xa4\xc3\xa4 valita mahdollisimman h\xc3\xa4iri\xc3\xb6t\xc3\xb6n maataso ja v\xc3\xa4ltt\xc3\xa4\xc3\xa4 yhdist\xc3\xa4m\xc3\xa4st\xc3\xa4 useiden eri piirien maadoituksia johtuvien h\xc3\xa4iri\xc3\xb6iden est\xc3\xa4miseksi. Yhteismuotoisia h\xc3\xa4iri\xc3\xb6it\xc3\xa4 voi est\xc3\xa4\xc3\xa4 esimerkiksi liitt\xc3\xa4m\xc3\xa4ll\xc3\xa4 jokaiseen johtimeen ferriitti, jolloin h\xc3\xa4iri\xc3\xb6signaali voidaan suodattaa vaikuttamatta hy\xc3\xb6tysignaalin kulkuun. Korkeataajuista h\xc3\xa4iri\xc3\xb6virtaa voidaan v\xc3\xa4hent\xc3\xa4\xc3\xa4 tehonsiirron johtimissa k\xc3\xa4ytt\xc3\xa4m\xc3\xa4ll\xc3\xa4 kuristinta, jossa virran meno- ja paluujohtimet on k\xc3\xa4\xc3\xa4mitty saman syd\xc3\xa4men ymp\xc3\xa4rille. Kuristimessa eromuotoisen virran magneettivuot kumoavat toisensa, joten induktanssi on pieni. Yhteismuotoisten virtojen magneettivuot sen sijaan vahvistavat toisiaan, jolloin induktanssi, ja siten my\xc3\xb6s impedanssi, on suurempi. On my\xc3\xb6s kehitetty kuristimia, joiden rakenne sallii osan magneettivuosta vuotaa ulkopuolelle. T\xc3\xa4ll\xc3\xb6in voidaan suodattaa my\xc3\xb6s eromuotoisia h\xc3\xa4iri\xc3\xb6it\xc3\xa4.'